Vullisverwyderaars betoog in DurbanArgieffoto Ongeveer 200 munisipale vullisverwyderaars het Dinsdagoggend spitsverkeer in Durban ontwrig. Maj. Thulani Zwane, woordvoerder van die polisie, het gesê ongeveer 200 werkers van Durban Solid Waste, wat verantwoordelik is vir vullisverwydering en herwinning, het op die Mangosuthu-hoofweg in Umlazi naby die Megacity-winkelsentrum betoog. Zwane het gesê die polisie het die situasie gemonitor. “Geen skade of beserings is dadelik aangemeld nie,” het hy bygevoeg. Tozi Mthethwa, woordvoerder van die munisipaliteit, het gesê beamptes van die munisipaliteit het met die betogers vergader. Volgens haar is die betogers werknemers, wat aangestel is kragtens die uitgebreide openbare werke-program. Sy het gesê die betoging het tot ŉ einde gekom kort nadat daar ingestem is dat “lede van die stad se leierskap” binnekort met die betogers sal vergader. Mthethwa het nie aangedui wat die betogers se griewe behels of wanneer die vergadering sal plaasvind nie.